
Определение №120/19.09.2017 по нак. д. №851/2017 на ВКС, НК, II н.о.
 


 	
	О П Р Е Д Е Л Е Н И Е	
	 	
	№ 120	
	 	
	София, 19.09.2017 г.	
	 	
	ВЪРХОВНИЯТ КАСАЦИОНЕН СЪД на Република България, второ наказателно отделение, в закрито съдебно заседание на осемнадесети септември през две хиляди и седемнадесета година в състав:	
	 	
	 ПРЕДСЕДАТЕЛ: ТАТЯНА КЪНЧЕВА	
	 	
	 ЧЛЕНОВЕ: ГАЛИНА ЗАХАРОВА	
	 	
	 ГАЛИНА ТОНЕВА	
	 	
	при становището на прокурора от ВКП ИСКРА ЧОБАНОВА, изслуша докладваното от съдия ЗАХАРОВА КЧНД № 851/2017 г., като взе предвид следното:	
	 	
		
		
		
	Производството е по реда на чл. 351, ал. 5 от НПК, образувано по частна жалба (озаглавена „касационна”) на Т. П. П. против разпореждане от 20.06.2017 г. на съдия-докладчик по ВНАД № 200/2017 г. по описа на Русенския окръжен съд (РОС), с което е върната подадената от него касационна жалба срещу постановеното по делото решение № 51 от 20.04.2017 г.	
	 	
	Частният жалбоподател не е съгласен с обжалваното разпореждане, като развива подробни съображения във връзка с неправилността на атакувания от него съдебен акт, и счита, че касационната му жалба следва да бъде разгледана.	
	 	
	Прокурорът от ВКП Искра Чобанова застъпва становище, че с оглед обстоятелството, че производството по ВНАД № 200/2017 г. е било образувано и е протекло по реда на глава двадесет и осма от НПК постановеното от РОС като въззивна инстанция решение е окончателно и не подлежи на касационно обжалване. Касационната жалба на частния жалбоподател П. се явява процесуално недопустима, тъй като е подадена срещу неподлежащ на обжалване по закон съдебен акт, а съгласно чл. 380 от НПК евентуално допуснатите при постановяване на съдебните решения пороци подлежат на отстраняване по реда и в сроковете, предвидени в ЗАНН.	
	 	
	Върховният касационен съд, второ наказателно отделение, след като обсъди доказателствените материали по делото, намери за установено следното:	
	 	
	Производството пред Русенския районен съд (РРС) по НАД № 2206/2016 г. е било образувано по реда на глава двадесет и осма от НПК по мотивирано постановление на прокурор при РРС с предложение за освобождаване от наказателна отговорност и налагане на административно наказание по чл. 78а от НК по отношение на частния жалбоподател Т. П. П. за извършено от него престъпление по чл. 325, ал. 1 от НК. С решение № 54 от 31.01.2017 г. РРС признал обвиняемия П. за невинен и го оправдал по обвинението за престъпление по чл. 325, ал. 1 от НК. По протест на прокурора пред РОС било образувано производство по ВНАД № 200/2017 г., като с решение № 51 от 20.04.2017 г. въззивният съд отменил съдебния акт на РРС, признал обвиняемия за виновен в извършването на инкриминираното му престъпление по чл. 325, ал. 1 от НК и му наложил административно наказание глоба в размер на 1 000 лева.	
	 	
	Обвиняемият П. останал недоволен от решението на въззивната инстанция и подал касационна жалба срещу съдебния акт.	
	 	
	С атакуваното пред настоящия съдебен състав разпореждане съдията-докладчик върнал на подателя касационната жалба, като приел, че решението на въззивната инстанция не е от категорията на съдебните актове, подлежащи на касационен контрол. 	
	 	
	При преценката на тези данни ВКС намира, че съдията-докладчик по въззивното наказателно дело е действал процесуално законосъобразно. Постановеното от РОС решение действително не подлежи на касационно обжалване, поради което подадената от подсъдимия П. касационна жалба е правилно върната на основание чл. 351, ал. 4, т. 3 от НПК като недопустима. Верни са доводите, че разпоредбата на чл. 346 от НПК изчерпателно очертава предмета на касационното обжалване чрез изрично изброяване на подлежащите на касационен контрол съдебни актове. В обхвата на чл. 346 от НПК не са включени решенията на въззивната инстанция, постановени по реда на диференцираната процедура по глава двадесет и осма (във връзка с глава двадесет и първа от НПК), с които обвиняемият е освободен от наказателна отговорност и му е наложено административно наказание на основание чл. 78а от НК.	
	 	
	При констатация за отсъствие на право да се атакува въззивния съдебен акт аргументите на частния жалбоподател за незаконосъобразността и несправедливостта на решението на въззивния съд от 20.04.2017 г. не могат да бъдат обсъждани. При това залегналите в частната жалба доводи касаят делото по същество и разглеждането им поначало е извън компетентността на ВКС в настоящото производство.	
	 	
	С оглед тези съображения и на основание чл. 351, ал. 5 от НПК Върховният касационен съд, второ наказателно отделение,	
	 	
	ОПРЕДЕЛИ:	
	 	
	ОСТАВЯ В СИЛА разпореждане на съдия от Русенския окръжен съд от 20.06.2017 г., с което е върната подадената от Т. П. П. касационна жалба срещу решение № 51 от 20.04.2017 г. по ВНАД № 200/2017 г. по описа ОС–Русе.	
	 	
	Настоящото определение не подлежи на обжалване.	
	 	
	ПРЕДСЕДАТЕЛ: ЧЛЕНОВЕ: 1. 2. 	

